Bejaarde vrou in haar kamer in Rondebosch vermoor | Netwerk24
Deur Warda Meyer 05 Desember 2019 14:35
Forensiese dienste op die toneel in Rondebosch.Foto: Verskaf/Radio 786
Siyabulela Malo, Wes-Kaapse polisiewoordvoerder, sê klagte van moord asook huisroof en motordiefstal word ondersoek ná die voorval wat omstreeks 03:35 in Stasieweg gebeur het.
“Toe die polisie daar aankom, het hulle haar dood in haar slaapkamer aangetref. Die huis is geplunder en elektroniese toestelle asook die slagoffer se voertuig is gesteel.”
Volgens Malo is die vrou se motor intussen verlate in ImizamoYethu in Houtbaai gekry.
Malo sê ’n nadoodse ondersoek sal gedoen word om die oorsaak van haar dood vas te stel. Niemand is nog in hegtenis geneem nie.
Monica Sutherland, voormalige voorsitter van die Belastingbetalersvereniging van Rondebosch-Rosebank en ’n plaaslike inwoner, het haar skok uitgespreek oor die moord en gesê misdaad in die gebied ruk handuit.
“Misdadigers word net nie swaar genoeg gestraf nie. Dis skokkend dat bejaardes in hul huise geteiken word. Baie van die mense is ook vergeetagtig en onthou nie altyd om hul veiligheid eerste te plaas nie. Dis hartseer dat ’n bejaarde, weerlose vrou in haar eie slaapkamer vermoor is,” het sy gesê.
Die polisie versoek enigiemand met inligting om die Stopmisdaad-nommer, 08600 10111, te skakel.
Meer oor: Rondebosch | Vermoor